KOMÁRNO. Mesto Komárno ponúka od začiatku marca sezónnu prácu pre 20 ľudí, ktorí by mali pracovať pri čistení kanálov a rigolov v meste. Požiadavkou mesta je, aby boli pracovníci minimálne tri mesiace v evidencii uchádzačov o zamestnanie a mali bydlisko v Komárne alebo v jeho mestských častiach. Za vykonanú prácu by mali pracovníci dostať mzdu 371 eur.
V regióne Komárno dosahovala miera evidovanej nezamestnanosti na začiatku tohto roka úroveň 16,34 percenta. Úrad práce v Komárne evidoval 9067 uchádzačov o zamestnanie, z ktorých je 4574 dlhodobo evidovaných. Miera evidovanej nezamestnanosti v regióne medziročne stúpla o 1,29 percenta.
Na začiatku roka 2010 sa o prácu uchádzalo 8351 ľudí, o 12 mesiacov neskôr ich už bolo o 716 viac. Regionálny úrad práce disponoval začiatkom tohto roka počtom 129 voľných pracovných miest, najžiadanejšími profesiami boli šičky, krajčírky, šičky obuvi a zdravotné sestry.